
	[image: ]
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" № 6,  тел: (+359 2)   9401 444, факс: (+359 2) 9401 595



Р Е Ш Е Н И Е  

№ РС-7379-21-066
Днес, 18.08.2021г., в град София, Комисията за противодействие на корупцията и за отнемане на незаконно придобитото имущество, в състав:

Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева                                                 
У С Т А Н О В И:
Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-063 от 21.04.2021г. на Комисията за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01-7379/13.04.2021 година.
Сигналът е насочен срещу Росина Станиславова– кмет на район „K“, С. община.
В сигнала се съдържат твърдения за това, че въз основа на одитен доклад рег. № СОА21-ОД02-2/30.03.2021г. на С. община са установени множество нарушения по изпълнение на проект „Патронажна грижа за възрастни хора и лица с увреждания – Компонент 3“  по Оперативна програма „Развитие на човешките ресурси“ 2014-2020 г. (Проекта), а именно извършване от страна на кмета на район „K“ – С. община на дейности в частен интерес при изпълнение на неговите правомощия, назначаване на свързани лица, неспазване на клаузите на Административния договор, за непредприемане на дейности, които могат да го поставят в хипотезата на конфликт на интереси, както и изплащане на възнаграждения на част от служителите от районната администрация в по – голям размер от полагаемите се такива. 
Във връзка с твърденията в сигнала Комисията е изискала и получила с писмо вх. № ЦУ01-8434/26.04.21 г. на КПКОНПИ от прокурор при СГП оригинал на пр. пр. 9776/2021г. по описа на СГП, съдържаща 28 листа. Комисията служебно е приобщила доказателства от производствo за установяване на конфликт на интереси с рег. № ЦУ 01-3983/25.02.2021г., а именно: клетвен лист на Росина Станиславова – кмет на район „K“, копия на документи по проект „Патронажна грижа за възрастни хора и лица с увреждания – Компонент 3“  по Оперативна програма “Развитие на човешките ресурси“ 2014-2020 г., Вътрешни правила за работна заплата на служителите от район „K“.
Комисията служебно е извършила справки в регистър НБД „Население“, интернет страницата на район „K“, С. община  и Търговски регистър и РЮЛНЦ.
По реда на чл.72, ал.5 от ЗПКОНПИ, Росина Станиславова, кмет на район „K“, С. община, е изслушана от КПКОНПИ на 12.05.2021 година. По време на изслушването, обективирано в Протокол № 997/12.05.2021г., Станиславова заяви, че е назначила дъщеря си като „сътрудник доставки“, поради липсата към онзи момент на достатъчен брой хора, които да поемат административните процедури, предвид ситуацията с пандемията от COVID-19. След набиране на достатъчен брой хора тя е била освободена.
След изслушването, Росина Станиславова е депозирала в КПКОНПИ възражение с вх. № ЦУ-01-9874/20.05.2021г. с приложена към него таблица с данни относно месечното възнаграждение по договор на служители в район „K“ – С. община. Във възражението си Станиславова заявява, че е била ръководител на проект и е сключвала договори със служители от район „K“ за работа по проекта съгласно националното законодателство. Възнагражденията на служителите били определени съобразно методология, утвърдена от министъра на труда и социалната политика и ръководителя на Управляващия орган на ОП РЧР 2014-2020г. Заявява, че действително за кратък период от време като изпълнител по проекта е работила и дъщеря ѝ Г. С., като това било наложително, за да може да започне изпълнението на проекта в условия на извънредна обстановка

От събраните в хода на административното производство доказателства, се установи следното от фактическа страна:

Видно от Решение № 1202-МИ на Общинска избирателна комисия С., Росина Станиславова е избрана за кмет на район „K“, С. община за мандат 2019-2023 година. Станиславова е подписала клетвен лист на 12.11.2019г. 
На 23.06.2020г. в район „K“, С. община е сключен административен договор за предоставяне на безвъзмездна финансова помощ BG05M9OP001-2.101 „Патронажна грижа за възрастни хора и лица с увреждания – Компонент 3“ по Оперативна програма “Развитие на човешките ресурси“ 2014-2020 г., по който район „K“ – С. община е бенефициент. Съгласно договора ръководителят на управляващия орган предоставя на Конкретния бенефициент безвъзмездна финансова помощ в максимален размер до 365 700.00 лева по Оперативна програма „Развитие на човешките ресурси“ 2014-2020г.
На 07.05.2020г. Росина Станиславова, в качеството ѝ на кмет на район „K“-С. община, е издала Заповед № РКС20-РД09-287/07.05.2020г., с която определя състав на комисия за подбор на персонал (Комисията), на основание чл. 46 от ЗМСМА, във връзка с провеждане на дейности по процедура BG05M9OP001-2.101 „Патронажна грижа за възрастни хора и лица с увреждания – Компонент 3“ по Оперативна програма “Развитие на човешките ресурси“ 2014-2020 г. След издаване на заповедта Станиславова е утвърдила Методика за подбор на лицата, предоставящи услуга по проект „Район К.– по-близо до гражданите – патронажна грижа“, процедура „Патронажна грижа за възрастни хора и лица с увреждания – Компонент 3“ BG05M9OP001-2.101.
На 15.05.2020г. на електронната страница на Район „K“ - С. община е публикувано съобщение за стартиране на кампания за набиране на сътрудници по проект „Патронажна грижа за възрастни хора и лица с увреждания-Компонент 3” „Район К. - по-близо до гражданите – патронажна грижа”.
От събраните по преписката доказателства се установява, че във връзка с изпълнение на Проекта, Росина Станиславова, в качеството ѝ на кмет на район „K“- С. община, е сключила 44 трудови договора, ведно с 63 допълнителни споразумения към тях, с 41 лица и е издала 44 заповеди за прекратяване на трудовите правоотношения, в периода 29.05.2020г – 15.03.2021г. Сключила е 4  граждански договора с 3 лица на 01.06.2020г., 22.06.2020г., 01.10.2020г. и 04.01.2021г.  и 2 договора за доставки с 2 търговски дружества на 20.11.2020г. и 02.03.2021г. В цитираните договори са включени клаузи за срок на действие, стойност и начин на изплащане на възнаграждението. 
От приложените по преписката договори се установява следното:
Росина Станиславова, в качеството ѝ на кмет на район „K“, е сключила общо 19 бр. трудови договори, ведно с 25 бр. допълнителни споразумения към тях, със 17 действащи служители на район „K“ за извършване на допълнителен труд при същия работодател, на основание чл. 110 от Кодекса на труда. Сключените договори и допълнителни споразумения са със следните лица: Х. Д., В. К., М. Б., С. В., Х. А., Н. В., Н. П., В. Н., К. Х., М. О., О. П., Л. П., Ю. Г., Х. Х., Н. П., Г. С. и И. К.
Росина Станиславова, в качеството ѝ на кмет на район „K“, е сключила общо 22 бр. трудови договори, ведно с 33 бр. допълнителни споразумения с 21 лица, на основание чл. 68 от Кодекса на Труда, както и 3 бр. трудови договора, ведно с 2 бр. допълнителни споразумения с 3 лица, на основание чл. 111 от Кодекса на труда. Имената на 24-те лица са както следва: В. Г., В. Д., И. Б., Ф. Ф., Н. Н., К. Д., Г. М., И. Г., Г. С., П. Й., С. Г., В. Г., К. Д., Г. С., М. В., Я. П., Х. П., Д. А., Г. З., Е. Д., Р. Б., Д. Д., Г. Ц. и И. Г.
Росина Станиславова, в качеството ѝ на кмет на район „K“, е сключила 4 бр. граждански договори, на основание чл. 258 и сл. от ЗЗД със следните лица: Ю. Ш. на 01.10.2020г. и 04.01.2021г., С. И. на 22.06.2020г. и Р. К. на 01.06.2020г.
На 20.11.2020г. Росина Станиславова, в качеството ѝ на кмет на район „K“, е сключила договор за доставка на 2 бр. компютърни конфигурации с „***“ ЕООД, с цена по договора 2750,40 лв. На 02.12.2020г. е сключила анекс към договора, по силата на който се променя цената по договора на 4638 лева.
На 02.03.2021г. Росина Станиславова, в качеството ѝ на кмет на район „K“, е сключила договор за доставка на оборудване за малка телефонна централа с окомплектовани станции с „***“ ЕАД. 
От направена справка в Търговски регистър и регистър на юридическите лица с нестопанска цел се установява, че „***“ ЕООД, ЕИК ***, е с управител и едноличен собственик на капитала Р. К. Р. „***“ ЕАД, ЕИК  ***, е с членове на управителния съвет А. В. Д., С. Г. Д. и М. М. и членове на надзорния съвет А. Д. П., Б. Ш. и Т. А. Едноличен собственик на капитала е „***" ГМБХ - чуждестранно юридическо лице, държава А.
От направена справка в регистър НБД „Население“ се установява, че Г. П. С. е дъщеря на Росина Станиславова. Не са налице родствени връзки между Росина Станиславова и останалите физически лица, изброени по-горе.
На 18.05.2020г. Г. П. С. е подала Заявление с рег. № РКС20-ГР94-1064/18.05.2020г.  на Район „K“ – СО, с което моли да бъде назначена на длъжността „Сътрудник по програма „Социален патронаж“. На 18.05.2020г. Росина Станиславова е поставила резолюция „За назначаване на 8 часов работен ден“ на подаденото заявление. Видно от представени по преписката Формуляр за индивидуална оценка на кандидата за сътрудник социални дейности и Протокол № 1/27.05.2020г. от заседание на Комисията, Г. С. е одобрена от Комисията за „сътрудник социални дейности“ на 27.05.2020г. 
На 29.05.2020г., на основание чл. 68, ал.1, т. 1 от КТ, е сключен трудов договор № РКС20-СП-РД-15/01/29.05.2020г., между район „K“-С. община, представляван от ръководителя му – Росина Станиславова – кмет на район „K“ и Г. П. С., като служител, по силата на който предприятието, считано от 01.06.2020г., възлага, а служителят се задължава да изпълнява дейност като „сътрудник социални дейности в социалната услуга по проект „Патронажна грижа за възрастни хора и лица с увреждания – Компонент 3“  по Оперативна програма „Развитие на човешките ресурси“ 2014-2020 година за срок до 31.12.2020 година. Основното месечно трудово възнаграждение е 1240 лв за пълен работен ден от 8 часа.
На 08.06.2020г., на основание чл. 119 от КТ, е сключено допълнително споразумение №РКС20-СП-РД-15/06/08.06.2020г. към трудов договор №РКС20-СП-РД-15/01/29.05.2020г., по силата на което работното време за деня се променя на 4 часа, а основното месечно възнаграждение на 620 лева.
На 10.06.2020г., със Заповед № РКС20-РД15-СП-15/7/10.06.2020г. на Росина Станиславова, кмет на район „K“, е прекратен трудов договор № РКС20-СП-РД-15/01/29.05.2020г., на основание чл. 325, ал. 1, т. 1 от КТ.

Въз основа на така изяснената фактическа обстановка, комисията установи  следното от правна страна:
За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Сигналът е подаден от идентифицирано лице, по смисъла на чл. 48, ал. 1, т. 1 от  ЗПКОНПИ.  
Росина Станиславова, в качеството ѝ на кмет на район „K“, С. община е лице, заемащо висша публична длъжност, по смисъла на чл.6, ал.1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на нея е КПКОНПИ.  
От направената справка в НБД „Население“ се установява, че Росина Станиславова не се намира в роднински връзки с всички от изброените в решението физически лица, с изключение на Г. П. С., която е нейна дъщеря. Това от своя страна обуславя свързаност помежду им по смисъла на §1, т.15, б. „а“ от ДР на ЗПКОНПИ. Следователно, всички упражнени правомощия от Росина Станиславова, в качеството ѝ на кмет на район „K“, С. община и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, по отношение на Г. С. – нейна дъщеря, са такива по отношение на свързано с нея лице. От значение за установяване или не установяване на конфликт на интереси е конкретно поведение на лицето, заемащо висша публична длъжност, при изпълнение на правомощията му по служба, както и дали това поведение е в частен интерес - негов или на свързано с него лице.
С разпоредбата на чл. 46 от ЗМСМА са регламентирани правомощията на кмета на района, част от които е да назначава и освобождава служителите от общинската администрация в района, които подпомагат неговата дейност, в съответствие с утвърдената численост и структура.
	Разпоредбата на чл. 58, изр. 2-ро, предл. първо от ЗПКОНПИ  установява законова забрана лице, заемащо висша публична длъжност, да сключва договор в частен интерес при изпълнение на правомощията си по служба. Тази забрана е относима към всички договори, които пораждат правни последици, какъвто е трудов договор № РКС20-СП-РД-15/01/29.05.2020г., сключен между район „K“ - С. община, подписан от Росина Станиславова, и Г. С.
  Със сключването на трудов договор № РКС20-СП-РД-15/01/29.05.2020г. Росина Станиславова, в качеството ѝ на кмет на район „K“, С. община, е упражнила свое правомощие по служба, в частен интерес на свързаното с нея лице Г. С., по смисъла на §1, т.15, буква „а“ от ДР на ЗПКОНПИ, в нарушение на чл. 58, изр. 2-ро, предл. първо от ЗПКОНПИ. Подписването на трудовия договор от Росина Станиславова е довело до възможността нейната дъщеря да започне работа по трудово правоотношение в район „K“, С. община, от което последната е получила нематериална облага, изразяваща се в получаване на работа, помощ и подкрепа. Този факт води до наличието на релевантен частен интерес, който несъмнено е повлиял върху обективното и безпристрастното изпълнение на правомощието по служба на Росина Станиславова, а от там и до конфликт на интереси. Обстоятелството, че Г. С. е одобрена за заемане на посочената в договора длъжност от назначената комисия за подбор не изключва отговорността за Росина Станиславова като кмет на район „K“, тъй като субективната преценка дали да се сключи трудов договор или не е изцяло нейна, като самото сключването на договора е нейно право, а не задължение. Отделно от това, волята на Росина Станиславова относно назначаването на нейната дъщеря и свързано с нея лице е еднозначно изразена в поставената резолюция на заявлението за постъпване на работа още на 18.05.2020г. – 10 дни преди заседанието на Комисията.
  Изводът относно наличие на извършено нарушение на разпоредбата на чл. 58, изр. 2-ро, предл. първо от ЗПКОНПИ от страна на Росина Станиславова се обосновава от обстоятелството, че конфликт на интереси е налице тогава, когато лицето, заемащо висша публична длъжност е упражнило правомощията си в съответствие с материалноправните предпоставки за тяхното прилагане, но това е станало в негов или на свързано с него лице интерес. Изводът се налага, защото конфликтът на интереси се обективира не в резултата - придобита облага, а във възможността частният интерес да повлияе на обективното и безпристрастно изпълнение на правомощията. В практиката си Върховният административен съд нееднократно при тълкуване на разпоредбите на чл. 2 и чл. 8 от ЗПУКИ (отм.), респ. чл. 52 и чл. 58 от ЗПКОНПИ е посочвал, че законодателят не изисква доказване на факта дали в действителност и как упражнените властнически правомощия са повлияни от установения частен интерес. Конфликт на интереси е налице, ако съответният частен интерес на лицето, заемащо висша публична длъжност или на свързаното с него лице, е във връзка с упражняването на неговите властнически правомощия, какъвто несъмнено е случаят със сключването на трудов договор № РКС20-СП-РД-15/01/29.05.2020г. За съставомерността на деянието по чл. 58, изр. 2-ро, предл. първо от ЗПКОНПИ  е достатъчно да е налице формално нарушение на посочената разпоредба, водещо до съмнение в начина, по който се осъществяват съответната висша публична длъжност. Не е необходимо да бъде доказано резултатно деяние с реални негативни последици. Законът не допуска фактически ситуации, в които дадено лице, заемащо висша публична длъжност, би могло да повлияе в частен интерес, като по този начин компрометира висшата публичната длъжност, реда и начина, по който се осъществяват функциите, възложени на съответното учреждение или ведомство. В този смисъл са постановени: Решение №115 от 06.01.2016 г. по адм. д. №1439/2015 г., Решение №6945 от 23.05.2014 г. по адм. д. №1791/2014 г., Решение №17114 от 13.12.2019 г. по адм. д. №9250/2019 г., Решение №31 от 03.01.2020 г. по адм. д. №1419/2019 г., Решение №5139/22.04.2021 г. по адм.д. №3005/2021 г., всички по описа на ВАС).
  На последно място, еднозначно е изразена волята на законодателя относно действията, които е необходимо да бъдат предприети за предотвратяване на конфликт на интереси, в разпоредбата на чл. 63, ал. 1 от ЗПКОНПИ. Като лице, заемащо висша публична длъжност, Станиславова е следвало да си направи самоотвод, като уведоми органа по избора за наличие на частен интерес по отношение на своята дъщеря Г. С.. Правилно и законосъобразно би било Росина Станиславова да се отведе от упражняване на конкретното правомощие по служба, а именно – сключването на трудов договор № РКС20-СП-РД-15/01/29.05.2020г.   
    Нарушението на разпоредбата чл. 58, изр. 2-ро, предл. първо от ЗПКОНПИ е извършено в гр. София на 29.05.2020г.
Установеното от Комисията нарушение налага реализиране на предвидените санкционни последици, наложени при преценка характера и тежестта на нарушението, личността на нарушителя и общественото въздействие на нарушението, както и отнемане по чл. 81 от ЗПКОНПИ. На основание чл.81, ал.1 от ЗПКОНПИ, във вр. с писмо вх. № ЦУ01-9903/21.05.2021г на КПКОНПИ от председателя на Постоянна комисия по ЗПКОНПИ към С. общински съвет, на отнемане в полза на С. община подлежи сума в размер на 121,59 лв /сто двадесет и един лева и петдесет и девет стотинки/, представляваща полученото от Росина Станиславова нетно дневно възнаграждение за 29.05.2020г., датата, на която същата е подписала трудов договор № РКС20-СП-РД-15/01/29.05.2020г. със своята дъщеря Г. С.

Росина Станиславова, в качеството ѝ на кмет на район „K“, С. община и лице, заемащо висша публична длъжност, по смисъла на чл.6, ал.1, т. 32 от ЗПКОНПИ, е упражнила следните правомощия по служба: 1. издала е Заповед № РКС20-РД09-287/07.05.2020г., с която назначава Комисията, и е утвърдила Методика за подбор на лицата, предоставящи услуга по проект „Район К.– по-близо до гражданите – патронажна грижа“, при липса на частен интерес. Това е така, тъй като с издаването на заповедта и утвърждаването на методиката не се създават права и задължения за конкретни лица и същите не водят до възможност за реализиране на облага за Станиславова или за свързаното с нея лице; 2. Сключила е допълнително споразумение № РКС20-СП-РД-15/06/08.06.2020г. към трудов договор № РКС20-СП-РД-15/01/29.05.2020г. и е издала Заповед № РКС20-РД15-СП-15/7/10.06.2020г., при липса на частен интерес. Това е така, тъй като с допълнителното споразумение се намалява работното време на служителя (дъщерята на Росина Станиславова) и съответно се намалява пропорционално месечното ѝ възнаграждение, а със заповедта правоотношението се прекратява, от което следва, че упражнените правомощия обективно не са могли да доведат до облага за свързаното с Росина Станиславова лице. Липсата на облага води и до липса на частен интерес.
От събраните по преписката доказателства се установи, че Росина Станиславова, в качеството ѝ на кмет на район „K“, С. община и лице, заемащо висша публична длъжност, по смисъла на чл.6, ал.1, т. 32 от ЗПКОНПИ, е упражнила правомощия по служба, като в периода 01.06.2020г. – 15.03.2021г. е сключила още 43 бр. трудови договори, ведно с 62 допълнителни споразумения към тях, и е издала 43 заповеди за прекратяване на трудовите правоотношения. Освен това е сключила 4 граждански договора от 01.06.2020г., 22.06.2020г., 01.10.2020г. и 04.01.2021г., договор за доставка от 20.11.2020г., ведно с анекс от 02.12.2020г., и договор за доставка от 02.03.2021г., с общо 45 лица (43 физически и 2 юридически), при липса на частен интерес.
Това е така, тъй като посочените трудови договори, допълнителни споразумения към тях, граждански договори и договори за доставки, са сключвани с оглед необходимостта от осигуряване на кадрови и технически ресурс за изпълнение на дейностите по Проекта, като освен това в хода на производството не се установи наличие на  родствени връзки, които да обуславят свързаност по смисъла на §1, т.15, б. „а“ от ДР на ЗПКОНПИ, между Росина Станиславова и останалите лица – страни по трудовите и граждански правоотношения. Не са налице роднински връзки, попадащи в обхвата на §1, т. 15, б. „а“ от ДР на ЗПКОНПИ, и с лицата, които са съответно управител и едноличен собственик на капитала на „***“ ЕООД, и членовете на управителния и надзорния съвет на „***“ ЕАД. По отношение на 17-те лица, които са били действащи служители на район „K“-С. община към момента на сключване на трудовите договори по Проекта, следва да се отбележи, че отношенията между Станиславова и посочените служители също не могат да се квалифицират за отношения на „свързани лица“ по смисъла на §1, т. 15, б. „б“ от ДР на ЗПКОНПИ. Това е така предвид обстоятелството, че наличието на действащи трудови правоотношения между работниците/служителите и Росина Станиславова, в качеството ѝ на кмет на район „K“ – С. община и орган по назначаване, не води до поставяне на Станиславова в икономически зависимости, които пораждат основателни съмнения в нейната безпристрастност и обективност, спрямо тях.
От изложеното следва, че са налице две от предпоставките за „конфликт на интереси“ по отношение на Росина Станиславова като кмет на район „K“, С. община – лице, заемащо висша публична длъжност и упражнени от същото правомощия по служба. Не е налице обаче третата предпоставка – наличието на частен интерес от упражнените от нея правомощия. Липсата на частен интерес от упражнените правомощия по служба води и до липсата на конфликт на интереси.
Предвид изложеното, на основание чл. 74, ал. 1 и ал. 2 от ЗПКОНПИ, във вр. с чл.171 и чл.81, ал.1 от ЗПКОНПИ,  Комисията за противодействие на корупцията и за отнемане на незаконно придобитото имущество:


                                                              Р Е Ш И:

УСТАНОВЯВА конфликт на интереси по отношение на Росина Станиславова, ЕГН: ***, кмет на район „K“, С. община, и в това ѝ качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, за това, че e сключила трудов договор № РКС20-СП-РД-15/01/29.05.2020г. в частен интерес на Г. П. С., свързано с нея лице по смисъла на §1, т.15, буква „а“ от ДР на ЗПКОНПИ, в нарушение на разпоредбата на чл. 58, изр. второ, предл. първо от ЗПКОНПИ. 

НАЛАГА: глоба в размер на 5000 (пет хиляди) лв. на Росина Станиславова, ЕГН: ***, кмет на район „K“, С. община, с постоянен адрес: *******, на основание чл. 171, ал. 1 от ЗПКОНПИ, за осъществен конфликт на интереси по чл. 52 от ЗПКОНПИ за извършено нарушение на разпоредбата на  чл. 58, изр. второ, предл. първо от ЗПКОНПИ, в качеството ѝ на лице, заемащо висша публична длъжност по смисъла на чл. 6, ал. 1, т. 32 от ЗПКОНПИ.  


ОТНЕМА в полза на С. община от Росина Станиславова, ЕГН ***, с постоянен адрес: *****, сума в размер на 121,59 лв (сто двадесет и един лева и петдесет и девет стотинки), представляваща дневно възнаграждение за 29.05.2020г., получено от деянието, породило конфликт на интереси, на основание чл. 81, ал. 1 от ЗПКОНПИ.
Сумата, посочена в настоящото решение, в размер на 5121,59 лева (пет хиляди сто двадесет и един лева и петдесет и девет стотинки), следва да се преведе по банкова сметка на КПКОНПИ:
Банка: БНБ
Банкова сметка /IBAN/: BG81 BNBG 9661 3000 1402 01
Банков идентификационен код /BIC/: BNBGBGSD
Бенефициент: Комисия за противодействие на корупцията и за отнемане на незаконно придобитото имущество
На основание чл. 74, ал. 3 от ЗПКОНПИ, в 7-дневен срок, считано от датата на уведомяване за решението, сумата от 5121,59 лева (пет хиляди сто двадесет и един лева и петдесет и девет стотинки) може да бъде заплатена доброволно по горепосочената банкова сметка. 


 НЕ УСТАНОВЯВА конфликт на интереси по отношение на Росина Станиславова, кмет на район „K“, С. община, и в това ѝ качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка със сключване на допълнително споразумение № РКС20-СП-РД-15/06/08.06.2020г., издаване на Заповеди № РКС20-РД15-СП-15/7/10.06.2020г. и № РКС20-РД09-287/07.05.2020г. и утвърждаване на Методика за подбор на лицата, предоставящи услуга по проект „Район К.– по-близо до гражданите – патронажна грижа“, поради липса на частен интерес.


НЕ УСТАНОВЯВА конфликт на интереси по отношение на Росина Станиславова, кмет на район „K“, С. община, и в това ѝ качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка със сключване на 43 бр. трудови договори, ведно с 62 допълнителни споразумения и 43 издадени заповеди за прекратяване към тях с Х. Д., В. К., М. Б., С. В., Х. А., Н. В., Н. П., В. Н., К. Х., М. О., О. П., Л. П., Ю. Г., Х. Х., Н. П., Г. С., И. К., В. Г., В. Д., И. Б., Ф. Ф., Н. Н., К. Д., Г. М., И. Г., П. Й., С. Г., В. Г., К. Д., Г. С., М. В., Я. П., Х. П., Д. А., Г. З., Е. Д., Р. Б., Д. Д., Г. Ц. и И. Г., в периода 01.06.2020г. – 15.03.2021г., сключване на 4 граждански договора от 01.06.2020г., 22.06.2020г., 01.10.2020г., 04.01.2021г. и 2 договора за доставка от 20.11.2020г. и 02.03.2021г., ведно с анекс от 02.12.2020г., поради липса на частен интерес.
На основание чл. 76, ал. 1 от ЗПКОНПИ, решението може да се оспори от заинтересованото лице пред Административен съд С., по реда на Административнопроцесуалния кодекс, в 14-дневен срок от съобщаването му.
Препис от решението да се изпрати на С. прокуратура с оглед преценка за реализиране на правомощията по чл. 76, ал. 2 от ЗПКОНПИ, в частта, в която не е установен конфликт на интереси.
Препис от Решението да се изпрати на Росина Станиславова – кмет на район „K“, С. община, на основание чл.75, т.1 от ЗПКОНПИ.




           КОМИСИЯ:
ЗАМЕСТНИК - ПРЕДСЕДАТЕЛ: ………...…...…/п/.……..……/АНТОН СЛАВЧЕВ/
ЧЛЕН: ……………...……………/п/..……..…........…….…/АНТОАНЕТА ЦОНКОВА/
ЧЛЕН: …………………………………/п/..….…..…...…….………/ПЛАМЕН ЙОЦОВ/
ЧЛЕН: ……………….………………/п/..…….………..…….…./СИЛВИЯ КЪДРЕВА/

